Ista puerta comunicaba a ciudat con o barrio exterior que se conoixería dimpués como Montemolín y que s'estendillaba dende l'exterior d'a muralla dica o camín d'o Baixo Aragón. Por estar una zona situada a l'atro canto d'a Uerva, entre terrenos embadinaus y canyars, yera prou perigloso en o sieglo XVI, ya que yera fácil perder-se, bi habendo victimas a sobén. Asinas os ciudadans demandoron que se tanyese una d'as campanas d'a ilesia de Sant Miguel dende a boca de nueit dica l'amaneixer y se metese una luz dencima d'a torre pa orientar a os caminants que arribaban por aquí a la ciudat. Por ixa razón yera conoixida popularment como a puerta d'os Perdius.